钦定古今图书集成/明伦汇编/闺媛典/第030卷 > 《隋对女乐论》来鹄
## 钦定古今图书集成/明伦汇编/闺媛典/第030卷 > 《隋对女乐论》来鹄

隋儒林有说高祖谓群臣曰：“自古天子有女乐否？”杨
素以下，莫知所出，遂言无之。房晖远进曰：“臣闻窈窕
淑女，钟鼓乐之。”此即王者房中之乐，著于《雅》《颂》，不得
言无。隋文悦噫而史不刊者，朝与职俱无人也。夫秦
齐晋皆有女乐，由余去孔子行锡魏绛之谓也。汉祖
唐山夫人能楚声，又旧云祭天用女乐。魏武有卢女，
能鼓琴，特异于诸妓。则女乐者，秦、齐、晋、汉、魏俱有之，
而杨素以下皆不能言者，岂以所问是古天子耶？若
是，则有太昊使素女鼓五十弦瑟，悲哀，帝禁不止，后
之帝王，遂能有之。群臣不能以是言，但贤晖远之说。
晖远引诗臆对，遂谓博古通知，殊不明恣率一时之
言，颇昧《二南》之旨。且《诗》曰：“参差荇菜，左右芼之。窈窕
淑女，钟鼓乐之。”说者谓后妃有关睢之德，乃能供荇
菜，备虚物，以事宗庙，盛德者宜有钟鼓之乐也。故琴
瑟在庭，荇菜羞之，上下乐作，以盛其礼耳。谓以乐乐
淑女，非谓淑女执其乐也。淑女为后妃也，安有后妃
执乐也？荇菜谓在宗庙用也，安有谓王者房中乐耶？
是皆乖谬之甚，晖远瞽《诗》而缪对，欺朝而罔君。盖由
隋日无人，浪言至是。女乐之对犹可，君道之问若何？
上下相蒙，履霜于此，悲夫！